Photo by Priscilla Du Preez on Unsplash  Indjan akkużat b'attentat ta' stupru ingħata l-libertà proviżorja bil-kundizzjoni li jaħsel u jgħaddi l-ħwejjeġ tan-nisa kollha tar-raħal għal sitt xhur, bla ħlas. L-akkużat, li jaħdem bħala ħassiel, ġie arrestat f'April fuq akkużi ta' attentat ta' stupru. Iż-żagħżugħ ta' 20 sena se jkollu jixtri d-deterġenti u affarijiet oħra li hemm bżonn biex jagħti servizz tal-ħasil tal-ħwejjeġ b'xejn lil madwar 2,000 mara fir-raħal ta' Majhor. Il-kopji tal-ordni tal-qorti ntbagħtu lill-kunsill tar-raħal u lil uffiċjal tal-villaġġ li ngħata l-poter ġuridiku mill-qorti li jikseb informazzjoni fuq l-imġiba tal-akkużat u jekk dan hux qed isegwi d-direttiva tal-qorti. "L-ordni tal-qorti qed twassal messaġġ soċjali importanti ħafna. Minn issa 'l quddiem ħadd ma jazzarda jagħmel delitt bħal dan", qalet Parshuram Mishra, l-avukata tal-akkużat. Mishra qalet li l-klijent tagħha kien ħassiel u ried ipatti għall-att tiegħu b'xogħlu. Il-qorti tat l-ordni wara li semgħet l-appell tal-akkużat. "In-nisa tar-raħal huma ferħana bid-deċiżjoni tal-qorti", qalet Nasima Khatoon, il-kap tal-kunsill tar-raħal. "Din hija xi ħaġa storika li se żżid ir-rispett għan-nisa u se tgħin biex tipproteġi d-dinjità tagħhom", żiedet Khatoon, li hija wkoll waħda minn dawk li se jkunu għassa fuq l-aġir ta' Kumar. Infatti, id-digriet mill-qorti diġà ħalla impatt pożittiv peress li l-vjolenza fil-konfront tan-nisa sar suġġett ta' diskussjoni fil-komunità. Il-liġijiet relatati ma' stupru ġew riveduti wara stupru minn grupp f'New Delhi, però n-numru ta' reati għadu għoli. Fl-2020 biss ġew irrappurtati iktar minn 28,000 każ ta' stupru.